สนช.ไฟเขียวแก้กฎหมายหนี้สาธารณะ
สนช.ผ่านร่าง พ.ร.บ. หนี้สาธารณะ กำหนดนิยาม หนี้สาธารณะใหม่  พร้อมกำหนดการลงทุนตราสารหนี้ในประเทศเพิ่ม
17 พ.ย. 2560

สนช.ผ่านร่าง พ.ร.บ. หนี้สาธารณะ กำหนดนิยาม หนี้สาธารณะใหม่  พร้อมกำหนดการลงทุนตราสารหนี้ในประเทศเพิ่มสภานิติบัญญัติแห่งชาติ (สนช.) พิจารณาร่างพระราชบัญญัติ (พ.ร.บ.) การบริหารหนี้สาธารณะ ฉบับที่ ... พ.ศ. ... ในวาระ 2 และ 3 ที่คณะกรรมาธิการวิสามัญพิจารณาเสร็จแล้ว โดยเป็นการแก้ไขเพิ่มเติม พ.ร.บ.หนี้สาธารณะ พ.ศ. 2548 ซึ่งมีการกำหนดนิยามคำว่าหนี้สาธารณะให้มีความชัดเจนมากขึ้น โดยไม่รวมถึงหนี้ของรัฐวิสาหกิจที่ทำธุรกิจให้กู้ยืมเงิน ธุรกิจบริหารสินทรัพย์ หรือธุรกิจประกันสินเชื่อ โดยกระทรวงการคลังไม่ได้ค้ำประกัน และหนี้ของธนาคารแห่งประเทศไทย (ธปท.)นอกจากนี้ ได้มีการปรับปรุงองค์ประกอบของคณะกรรมการนโยบายและกำกับการบริหารหนี้สาธารณะ กำหนดให้มีคณะกรรมการ 12 คน โดยมี รมว.คลัง เป็นประธานสำหรับกองทุนบริหารเงินกู้ เพื่อการปรับโครงสร้างหนี้สาธารณะและการพัฒนาตลาดตราสารหนี้ในประเทศ ได้มีการแก้ไขในมาตรา 36/8 โดยกำหนดให้ลงทุนได้ 1.ตราสารหนี้ที่ออกหรือค้ำประกันโดยกระทรวงการคลัง 2.ตราสารหนี้ที่ออกโดย ธปท. 3.ตราสารหนี้ที่ได้รับการจัดอันดับความน่าเชื่อถือสูงสุดจากสถาบันจัดอันดับความน่าเชื่อถือ 4.ทำธุรกรรมซื้อโดยมีสัญญาจะขายคืน ซึ่งตราสารหนี้ที่ออกโดยกระทรวงการคลัง หรือ ธปท. 5.เงินฝากหรือบัตรเงินฝากของสถาบันการเงิน ภาครัฐ หรือธนาคารพาณิชย์ ตามที่คณะกรรมการกองทุนกำหนด